טימותי צ'ריוט

טימותי צ'ריוט (באנגלית: Timothy Cheruiyot; נולד ב-20 בנובמבר 1995) הוא אתלט קנייתי, סגן אלוף אולימפי (טוקיו 2020), אלוף העולם (דוחה 2019) וסגן אלוף העולם (לונדון 2017) בריצת 1500 מטר.

ביוגרפיה
צ'ריוט נולד בכפר סינגורווט שבמחוז בומט, קניה.

2015
באליפות העולם שנערכה באותה שנה, סיים צ'ריוט במקום שביעי בריצת 1500 מטר בתוצאה של 3:36.05 דקות.

2016
בתחרות ליגת היהלום ברבאט שנערכה בשנת 2016, ניצח צ'ריוט לראשונה בזירה הבינלאומית, לאחר שקבע בריצת 1500 מטר בשיא אישי חדש של 3:33.61 דקות. באליפות אפריקה שנערכה בדרבן ביוני אותה שנה, הוא זכה במדליית כסף בריצת 1500 מטר בתוצאה של 3:39.71 דקות. בספטמבר אותה שנה הוא שיפר את שיאו האישי בריצת 1500 מטר, לאחר שסיים ראשון בתחרות ליגת היהלום בבריסל בתוצאה של 3:31.34 דקות.

2017
בתחרות ליגת היהלום בדוחא שנערכה במאי, סיים חמישי בריצת 1500 מטר בתוצאה של 3:32.87 דקות. בסוף אותו חודש, סיים שלישי בריצת המייל בתחרות ליגת היהלום ביוג'ין בשיא אישי חדש של 3:49.64 דקות. חודש לאחר מכן, ניצח צ'ריוט בריצת 1500 מטר בתחרות ליגת היהלום בסטוקהולם, לאחר שקבע שיא אישי חדש של 3:30.77 דקות. בתחרות ליגת היהלום במונקו שנערכה ביולי, שיפר צ'ריוט את שיאו האישי בשנית, לאחר שסיים במקום שני בתוצאה של 3:29.10 דקות.

סגן אלוף עולם
באליפות העולם שנערכה בלונדון באוגוסט אותה שנה זכה צ'ריוט במדליית כסף בריצת 1500 מטר בתוצאה של 3:33.99 דקות, אחרי בן ארצו וחברו לאימונים אלייז'ה מנאנגוי (3:33.61 דקות) ולפני פיליפ אינגבריגטסן מנורווגיה (3:34.59 דקות). בשובו אל כפר הולדתו לאחר האליפות, הוא קנה להוריו בית ושטח חקלאי בכפר, ומימן את לימודיהם של אחיו.

חודש לאחר מכן, בגמר ליגת היהלום, שנערך בציריך, זכה צ'ריוט במדליית זהב בריצת 1500 מטר, בתוצאה של 3:33.93 דקות, לפני בני ארצו סילאס קיפלגאט (3:34.26 דקות) ואלייז'ה מנאנגוי (3:34.65 דקות).

2018
במשחקי חבר העמים שנערכו בגולד קוסט, קווינסלנד אוסטרליה באפריל 2018 הוא זכה במדליית כסף בריצת 1500 מטר בתוצאה של 3:35.17 דקות, אחרי אלייז'ה מנאנגוי (3:34.78 דקות) ולפני ג'ק וייטמן מסקוטלנד (3:35.97 דקות). ביולי אותה שנה הוא זכה שוב בתחרות ליגת היהלום במונקו בריצת 1500 מטר בשיא אישי חדש של 3:28.41 דקות.

באליפות אפריקה שנערכה באסבה, ניגריה בתחילת אוגוסט אותה שנה הוא זכה במדליית כסף בריצת 1500 מטר בתוצאה של 3:35.93 דקות, אחרי אלייז'ה מנאנגוי (3:35.20 דקות) ולפני רונלד מוסגלה מאוגנדה (3:36.41 דקות).

2019
אלוף עולם
באליפות העולם שנערכה בדוחה, קטר ב-6 באוקטובר 2019 הוא זכה במדליית זהב בריצת 1500 מטר בתוצאה של 3:29.26 דקות, לפני תאופיק מחלופי מאלג'יריה (3:31.38 דקות) ומרצ'ין לבנדובסקי מפולין (3:31.46 דקות).

2021
באולימפיאדת טוקיו זכה במדליית כסף בתוצאה של 3:29.01 דקות, לאחר המנצח יקוב אינגבריגטסן (3:28.32 דקות).

2022
באליפות העולם באתלטיקה 2022 סיים שישי בתוצאה של 3:30.69 דקות.

שיאים אישיים
אצטדיון
ריצת 800 מטר: 1:45.92 דקות (2014)
ריצת 1500 מטר: 3:28.28 דקות (2021)
ריצת מייל: 3:49.64 דקות (2017)

קישורים חיצוניים



הערות שוליים

קטגוריה:רצים קנייתים למרחקים בינוניים
קטגוריה:זוכי מדליית כסף אולימפית
קטגוריה:רצים באולימפיאדת טוקיו (2020)
קטגוריה:אתלטים באולימפיאדת פריז (2024)
קטגוריה:נושאי דגל קניה באולימפיאדה
קטגוריה:קנייתים שנולדו ב-1995